# เดอะลาสต์ออฟอัส พาร์ต II
เดอะลาสต์ออฟอัส พาร์ต II  เป็นเกมแอ็กชันผจญภัยปี 2020 พัฒนาโดยนอตีด็อก และจัดจำหน่ายโดยโซนี่อินเตอร์แอ็กทีฟเอ็นเตอร์เทนเมนต์ เหตุการณ์เกิดขึ้นสี่ปีหลังจากเกมเดอะลาสต์ออฟอัส (2013) โดยเน้นเรื่องราวของตัวละครผู้เล่นสองคนในโลกหลังหายนะ ได้แก่ เอลลี ซึ่งออกเดินทางเพื่อล้างแค้นให้โจเอล และแอ็บบี ทหารผู้สังหารโจเอล และเข้าไปพัวพันกับความขัดแย้งระหว่างกลุ่มติดอาวุธกับลัทธิศาสนา เกมดำเนินเรื่องในมุมมองบุคคลที่สาม ผู้เล่นต้องต่อสู้กับศัตรูทั้งมนุษย์และสิ่งมีชีวิตคล้ายซอมบี้ โดยใช้ปืน อาวุธดัดแปลง และการลอบเร้น

การพัฒนาเดอะลาสต์ออฟอัส พาร์ต II เริ่มขึ้นในปี 2014 หลังจากวางจำหน่าย เดอะลาสต์ออฟอัส รีมาสเตอร์ โดยนีล ดรักแมนน์กลับมารับหน้าที่ผู้กำกับฝ่ายสร้างสรรค์ และร่วมเขียนบทกับแฮลลีย์ กรอส เนื้อเรื่องที่เน้นประเด็นการล้างแค้นได้รับแรงบันดาลใจจากประสบการณ์วัยเด็กของดรักแมนน์ในอิสราเอล แอชลีย์ จอห์นสัน กลับมารับบทเอลลี ขณะที่ลอรา เบลีย์ รับบทแอ็บบี ทั้งคู่แสดงด้วยการพากย์เสียงและการจับความเคลื่อนไหวพร้อมกัน ดนตรีประกอบยังคงแต่งและแสดงโดยกุสตาโว ซานตาโอลาญา ทีมพัฒนาผลักดันขีดความสามารถของเครื่องเพลย์สเตชัน 4 อย่างเต็มที่ กระบวนการพัฒนาถูกวิจารณ์เรื่องสภาพการทำงานหนัก (crunch) โดยมีรายงานว่าใช้เวลาทำงานวันละ 12 ชั่วโมง และใช้งบประมาณราว 220 ล้านดอลลาร์สหรัฐ ถือเป็นหนึ่งในเกมที่มีต้นทุนการพัฒนาสูงที่สุด

หลังจากเลื่อนการวางจำหน่ายบางส่วนเนื่องจากการระบาดทั่วของโควิด-19 เดอะลาสต์ออฟอัส พาร์ต II เปิดตัวบนเพลย์สเตชัน 4 ในเดือนมิถุนายน 2020 เวอร์ชันรีมาสเตอร์ออกบนเพลย์สเตชัน 5 ในเดือนมกราคม 2024 และบนวินโดวส์ ในเดือนเมษายน 2025 เกมได้รับคำชื่นชมในด้านระบบการเล่น การออกแบบเสียง ดนตรีประกอบ การแสดงตัวละคร และคุณภาพกราฟิก แม้ว่าเนื้อเรื่องและประเด็นที่นำเสนอจะก่อให้เกิดความเห็นที่แตกต่างในหมู่นักวิจารณ์ บทวิจารณ์ของเกมกลายเป็นประเด็นถกเถียง และถูกรีวิวบอมบ์ในเมทาคริติก โดยมีผู้เล่นบางส่วนวิจารณ์เนื้อหาและตัวละคร อย่างไรก็ตาม เกมประสบความสำเร็จทางยอดขายอย่างสูง เป็นหนึ่งในเกมที่ขายดีที่สุดบนเพลย์สเตชัน 4 และเป็นเกมเอ็กซ์คลูซีฟที่ขายเร็วที่สุด โดยขายได้กว่า 4 ล้านชุดภายในสุดสัปดาห์แรก และทะลุ 10 ล้านชุดภายในปี 2022 ตัวเกมคว้ารางวัลมากมายจากงานประกาศรางวัลและสื่อเกม รวมถึงรางวัลเกมแห่งปีมากกว่า 320 รางวัล

 ระบบเกม 

เดอะลาสต์ออฟอัส พาร์ต II เป็นเกมแนวแอ็กชันผจญภัย มุมมองบุคคลที่สาม ซึ่งผสมผสานองค์ประกอบของแนวสยองขวัญเอาชีวิตรอด ผู้เล่นจะเดินทางผ่านโลกหลังหายนะ เช่น อาคารร้างและป่าไม้ เพื่อดำเนินเนื้อเรื่อง โดยสามารถใช้อาวุธปืน อาวุธดัดแปลง หรือการลอบเร้นเพื่อจัดการกับมนุษย์ศัตรูและสิ่งมีชีวิตกินคนที่ติดเชื้อจากเชื้อราคอร์ดีเซปส์กลายพันธุ์ ในเกม ผู้เล่นจะได้สลับควบคุมตัวละครระหว่างเอลลี และแอ็บบี เป็นระยะ ๆ รวมถึงควบคุมโจเอลในฉากเปิดเกม ตัวละครของผู้เล่นมีความคล่องตัวสูง จึงมีการเพิ่มองค์ประกอบของการกระโดดและปีนป่ายเพื่อใช้ในการเดินทางหรือสร้างความได้เปรียบในการต่อสู้ ผู้เล่นยังสามารถทุบกระจก เช่น หน้าต่าง เพื่อเข้าถึงพื้นที่บางจุดหรือเก็บเสบียง และในบางพื้นที่ต้องเดินทางด้วยม้าหรือเรือ

ระหว่างการต่อสู้ ผู้เล่นสามารถใช้อาวุธระยะไกล เช่น ไรเฟิล และธนู รวมถึงอาวุธระยะใกล้ เช่น ปืนพก และปืนลูกโม่ได้ นอกจากนี้ยังสามารถเก็บอาวุธประชิดที่ใช้ได้จำกัด เช่น มีดพร้า และค้อน รวมถึงขว้างอิฐ หรือขวด เพื่อเบี่ยงเบนความสนใจหรือโจมตีศัตรู ไอเทมที่เก็บได้สามารถนำไปใช้ อัปเกรดอาวุธที่โต๊ะช่าง หรือประดิษฐ์อุปกรณ์ อย่างเช่น ชุดปฐมพยาบาล ระเบิดขวด และที่เก็บเสียงแบบทำเอง ผู้เล่นยังสามารถเก็บ ยาเสริม เพื่ออัปเกรดทักษะในสกิลทรี โดยสามารถปลดล็อกแขนงเพิ่มเติมได้จากคู่มือฝึกฝนที่พบระหว่างทาง ซึ่งช่วยให้พัฒนาคุณสมบัติต่าง ๆ เช่น ค่าพลังชีวิต ความเร็วในการประดิษฐ์ และประเภทกระสุน

แม้ผู้เล่นจะสามารถโจมตีศัตรูโดยตรงได้ แต่ก็สามารถใช้การลอบเร้นเพื่อโจมตีโดยไม่ให้ถูกจับได้ หรือแอบผ่านศัตรูไปโดยไม่ต้องต่อสู้ได้เช่นกัน  เกมมีระบบ "การฟัง" ซึ่งช่วยให้ผู้เล่นตรวจจับตำแหน่งของศัตรูผ่านประสาทการได้ยินและการรับรู้สภาพแวดล้อมที่ไวขึ้น โดยจะแสดงเป็นเงาร่างทะลุกำแพงหรือสิ่งกีดขวาง ผู้เล่นสามารถใช้ระบบกำบังด้วยการย่อตัวหลังสิ่งกีดขวาง เพื่อได้เปรียบในการต่อสู้ หรือนอนหมอบ เพื่อหลบเลี่ยงการมองเห็นของศัตรู ศัตรูที่เป็นปัญญาประดิษฐ์มีพฤติกรรมสมจริง เช่น หาที่กำบัง เรียกกำลังเสริม หรือฉวยโอกาสโจมตีเมื่อผู้เล่น เสียสมาธิ กระสุนหมด หรือกำลังต่อสู้กับศัตรูอื่น ผู้เล่นอาจถูกลูกธนูเสียบติดตัว ซึ่งจะค่อย ๆ ลดพลังชีวิต และทำให้ไม่สามารถใช้ระบบการฟังได้ จนกว่าจะดึงออกเมื่ออยู่ในที่กำบัง ตัวละครร่วม เช่น ดีนา จะคอยช่วยต่อสู้ หรือบอกตำแหน่งของศัตรู เกมภาคนี้ยังเพิ่มศัตรูชนิดใหม่อย่างสุนัขเฝ้ายาม ซึ่งสามารถดมกลิ่นติดตามผู้เล่นได้ โดยผู้เล่นจะมองเห็น เส้นทางกลิ่น ผ่านระบบการฟังได้เช่นกัน

 หมายเหตุ